Mooinooi-skietery: Matthew Benson hoor sy lotMatthew Benson. Foto: Molaole Montsho / ANA Die hooggeregshof in Pretoria het Maandag uitspraak gelewer in die saak van Matthew Benson (25), wat daarvan beskuldig is dat hy in Augustus 2017 op drie mans op ŉ plaas in die Mooinooi-omgewing in Noordwes geskiet het. Benson, die seun van ŉ boer in die Mooinooi-omgewing wat sedert sy inhegtenisneming in September in aanhouding was, se verhoor het op 28 Mei begin. Hy het tereggestaan op ŉ aanklag van moord, twee aanklagte van poging tot moord, dwarsboming van die gereg en die besit van ŉ ongelisensieerde vuurwapen en ammunisie. Hy het onskuldig gepleit op al die aanklagte teen hom. Regter JJ Hattingh het Benson Maandag onskuldig bevind op al die aanklagte teen hom. “Die staat kon nie daarin slaag om bo enige redelike twyfel te bewys dat Benson skuldig is nie. Slegs een van die getuies wat dié dag op die plaas was, kon Benson identifiseer en dié getuie [een van Tebogo Ndlovu se vriende] het sy weergawe van die gebeure by drie geleenthede verander om by die staat se saak te pas,” het Hattingh in sy uitspraak van 33 bladsye gesê. “Uiteindelik moet die regte persoon in die beskuldigdebank wees vir ŉ misdryf en dit kan nie in dié geval bewys word nie,” het hy gesê. Benson is daarvan beskuldig dat hy op 2 Augustus skote op Tebogo Ndlovu (24) en twee vriende afgevuur het toe hulle glo op sy pa se plaas skrootmetaal en lemoene wou steel. Ndlovu is glo tydens die voorval in die been geskiet. Sy vriende het hom opgetel en probeer weghardloop met hom, maar glo agtergelaat aangesien hy te swaar was. Hulle het hom onder ŉ boom gelos en na ŉ berg gehardloop. Hy is sedertdien nog nie weer gesien nie. Daar is ook nog nie ŉ liggaam gevind wat by sy beskrywing pas nie. Lees ook: Matthew Benson: ‘Ek is dankbaar die waarheid is uit’ Lees die vorige berigte oor Matthew Benson op Maroela Media.